**Alma Media Oyj**, lyh. **Alma** on digitaalisiin palveluihin ja julkaisutoimintaan keskittyvä suomalainen mediakonserni. Alma Median lehdet tarjoavat uutisten lisäksi tietoa elämäntyylin, työuran sekä liiketoiminnan kehittämiseen. Yhtiön liiketoiminta on laajentunut Suomesta muihin Pohjoismaihin, Baltiaan ja Keski-Eurooppaan. Alma Median tunnetuimmat julkaisut kotimaassa ovat *Iltalehti*, *Kauppalehti* ja *Talouselämä* sekä asuntokaupan verkkopalvelu Etuovi.com.

Alma Median liikevaihto vuonna 2019 oli noin 250,2 miljoonaa euroa ja konsernin palveluksessa työskenteli noin 1 800 henkilöä, joista noin kolmannes Suomen ulkopuolella yhdeksässä eri Euroopan maassa. Alma Median osake on listattuna Helsingin pörssissä. Suurin omistaja yhtiössä on Otava, jolle Ilkka-Yhtymä myi osan omistuksestaan marraskuussa 2018. Otavan omistusosuus Almasta nousi noin 29 prosenttiin. Ilkka on edelleen suuri omistaja, omistusosuus 11 prosenttia. Kauppahinta oli noin 100 miljoonaa euroa. Kaupalla ei ainakaan toistaiseksi ole vaikutusta yrityksen toimintaan.

Historia
--------

Alma Median edeltäjäyhtiöiden juuret ulottuvat 1800-luvun puoliväliin, kun Suomalaisen Kirjallisuuden Seura käynnisti *Uusi Suomi* -lehden painamisen vuonna 1849. Vuosisadan vaihteen molemmin puolin perustettiin nykyisen Alman suurimpia sanomalehtiä, kuten *Satakunnan Kansa* (1873), *Aamulehti* (1881), *Kauppalehti* (1898), *Pohjolan Sanomat* (1915), *Kainuun Sanomat* (1917) ja *Lapin Kansa* (1928). *Iltalehti* ilmestyi ensi kerran vuonna 1980 *Uuden Suomen* kolmanneksi painokseksi.

Vuonna 1988 Tampereen Kirjapaino Oy ja Uusi Suomi yhdistettiin. Yhtiö nimettiin myöhemmin Aamulehti-yhtymä Oy:ksi. Aamulehti-yhtymä julkaisi ensimmäisinä vuosina *Aamulehteä*, *Iltalehteä* ja *Kauppalehteä*. Myöhemmin siihen yhdistyivät *Lapin Kansa* (1995), *Satakunnan Kansa* (1996), *Pohjolan Sanomat* (1998) ja *Kainuun Sanomat* (1999).

Yhtiö laajensi toimintaansa sanomalehdistä verkkolehtiin, televisioon ja radioon. Vuonna 1996 Aamulehti-yhtymä aloitti sanomalehtien julkaisemisen päivittäin suljetussa verkossa. Teknillisen korkeakoulun verkossa on julkaistu *OtaOnline*, joka on Suomen ensimmäinen verkkolehti ja joka sisältää *Aamulehden*, *Kauppalehden* ja *Iltalehden* aineistoa.

### Alma Median perustaminen

Alma Median logo vuosina 1998–2008
Alma Median logo vuosina 2008–2015
Alma Media Oyj aloitti liiketoimintansa vuonna 1998. Nimi Alma johdettiin kirjaimista *Al* = Aamulehti ja *ma* = mainos, joka viittaa mainosrahoitteiseen MTV:hen, sekä saatiin käsitteestä lat.  *alma* (mater) eli *ravitseva* (äiti). Nimellä tahdotaan viestiä, että yhtiö on kulttuurin ja sivistyksen kehto.

Vuonna 2005 toteutettiin rakennejärjestely, jossa Alma luopui televisio- ja radiotoiminnasta ja keskittyi sanomalehtien kustantamiseen, taloustiedon tuottamiseen sekä internetissä toimiviin markkinapaikkoihin.

*Kainuun Sanomat*, kaupunkilehti *Koti-Kajaani* ja tilattavat paikallislehdet *Ylä-Kainuu*, *Kuhmolainen* ja *Sotkamo-lehti* siirtyivät vuonna 2015 Suomalainen Lehtipaino Oy:n tytäryhtiön omistukseen. Lehtien yhteenlaskettu liikevaihto vuonna 2014 oli noin 11,5 miljoonaa euroa. Lapissa *Pohjolan Sanomien* paperilehti lakkasi itsenäisenä lehtenä ja se yhdistyi *Lapin Kansaan*, josta ilmestyi Meri-Lapissa painos *Pohjolan Sanomien* nimellä osin eri sisällöllä. Lehtien toimitukset, mediamyynti ja tuotanto yhdistettiin.

Syyskuussa 2015 Alma Media ja Talentum päätettiin yhdistää. Alma omisti Talentumista jo ennestään lähes kolmasosan. Osakkeenomistajille tarjottiin osakkeista kurssinoteerausta korkeampaa hintaa. Kaupan myötä Alma Medialle siirtyivät Talentumin julkaisut, muun muassa *Talouselämä*-, *Arvopaperi*- ja *Tekniikka & Talous* -lehdet sekä ammattikirjallisuus. Talentumin toimintoja jatkaa nyt Alma Talent -niminen Alma Median yksikkö, joka julkaisee entisten Talentumin lehtien lisäksi nyt myös *Kauppalehteä*.

Helmikuussa 2020 Sanoma osti Alma Medialta 115 miljoonalla eurolla Aamulehden, Satakunnan Kansan, Janakkalan Sanomat, Jämsän Seudun, Kankaanpään Seudun, KMV-Lehden, Nokian Uutiset, Rannikkoseudun, Suur-Keuruun, Merikarvia-Lehden, Sydän-Satakunnan, Tyrvään Sanomat, Valkeakosken Sanomat, Jokilaakson ja Vekkarin sekä Alma Manun painoliiketoiminnan. Kilpailu- ja kuluttajavirasto hyväksyi yrityskaupan 19. maaliskuuta 2020.

Vuonna 2021 Alma Media osti Nettixin Otava-konsernilta. Nettixin kauppahinta oli 170 miljoonaa euroa. Vuonna 2021 Alma Media osti myös jo aiemmin osaomistamansa Etua.fi vertailupalvelun.

Liiketoiminta
-------------

Alma Media Oyj:ssä on kolme raportoitavaa segmenttiä: Alma Markets, Alma Consumer ja Alma Talent. Alma Consumer -liiketoimintasegmentti muodostui huhtikuussa 2018, kun Alma News & Life - ja Alma Regions -liiketoimintasegmentit yhdistettiin. Alma Media raportoi uuden segmenttirakenteen mukaisesti vuoden 2018 toisesta vuosineljänneksestä alkaen.

* **Alma Markets** -liiketoimintayksikköön kuuluu useita asumiseen, rekrytointiin, autoiluun ja matkailuun liittyviä verkkopalveluita. Niitä ovat Suomessa muun muassa Etuovi.com, Vuokraovi.com, Jobly.fi, Urakkamaailma.fi ja Autojerry.fi. Alma Marketsilla on myös digitaalisia liiketoimintoja ulkomailla, läntisessä Itä-Euroopassa. Esimerkiksi Tšekkien suurin työnhakuportaali LMC on Alma Marketsin liiketoiminto.

* **Alma Consumer** julkaisee valtakunnallista uutismedia Iltalehteä. Lisäksi liiketoimintasegmentin tarjoomassa on useita digitaalisia kuluttajapalveluita esimerkiksi lifestyleen, matkailuun ja ruoanlaittoon liittyen, kuten Rantapallo.fi, Telkku.com, Kotikokki.net ja Etua.fi. Alma Consumer muodostui huhtikuussa 2018 Alma News&Life- ja Alma Regions -liiketoimintasegmenttien yhdistymisestä.

* **Alma Talent Oy** julkaisee ammatti- ja talouslehtiä sekä kirjoja. Lisäksi liiketoiminta-alue tarjoaa eri alojen ammattilaisille ja yrityksille osaamisen kehittämistä tukevia ja liiketoimintaa kasvattavia palveluja, kuten tapahtumia, koulutusta ja tietopalveluja. Alma Talentin julkaisuja Suomessa ovat muun muassa *Kauppalehti*, *Talouselämä*, *Tekniikka & Talous*, *Arvopaperi* ja *Tivi*. Ruotsissa Alma Talentin julkaisuja ovat muun muassa *Ny Teknik*.

Lähteet
-------

1. 1 2 3 4 5  Vuosikertomus 2022 *almamedia.fi*.
2. ↑  Hallitus Alma Media Oyj. Viitattu 10.4.2022.
3. ↑  sijoittajat/alma-media-sijoituskohteena/fact-sheet *almamedia.fi*. Alma Media Oyj. Viitattu 5.3.2020.
4. ↑  Jari Järvinen: Mediayhtiöissä alkoi kuhista: Otava osti itsensä Alma Median suurimmaksi omistajaksi *yle.fi*.  16.11.2018. Yle Uutiset. Viitattu 16.11.2018.
5. ↑  Tietoa Satakunnan Kansasta (Arkistoitu – Internet Archive)
6. ↑  Tietoa Aamulehdestä
7. ↑  Tietoa Kauppalehdestä (Arkistoitu – Internet Archive)
8. ↑  Tietoa Pohjolan Sanomista
9. ↑  Tietoa Kainuun Sanomista (Arkistoitu – Internet Archive)
10. ↑  Tietoa Lapin Kansasta (Arkistoitu – Internet Archive)
11. ↑  Tietoa Iltalehdestä
12. 1 2 3 4  Historia Alma Media Oyj.  Arkistoitu 11.11.2012. Viitattu 30.10.2019.
13. ↑  Aamulehden historia
14. ↑  Leppänen, Timo: *Merkilliset nimet. Tarinoita yritysten ja tuotteiden nimistä*. Helsinki: Suomalaisen Kirjallisuuden Seura, 2016. ISBN 978-952-222-720-1.
15. ↑  Alma Median vuoden 2005 rakennejärjestely (Arkistoitu – Internet Archive)
16. ↑  Kainuun lehtikauppa toteutui *Kainuun Sanomat*.  4.3.2015.  Arkistoitu 21.2.2016. Viitattu 12.2.2016.
17. ↑  Rautiainen, Riikka: Lapin sanomalehdet yhteen *yle.fi*.  20.3.2015. Yle Uutiset. Viitattu 20.3.2015.
18. ↑  Ulkuniemi, Ilkka: Alma Media yhdistää Lapin Kansan ja Pohjolan Sanomat ja vähentää yhden ilmestymispäivän *yle.fi*.  20.3.2015. Yle Uutiset. Viitattu 20.3.2015.
19. ↑  Ikävalko, Kari: Alma Media ja Talentum yhdistyvät *yle.fi*.  29.9.2015. Yle Uutiset. Viitattu 29.9.2015.
20. ↑  Alman talousmediayksikkö ja Talentum ovat nyt Alma Talent, *Markkinointi & Mainonta* 5.2.2016. Viitattu 24.6.2016.
21. ↑  Kauppinen, Perttu: Alma Media myy maakunta- ja paikallislehtensä Sanomalle *IL*.  11.2.2020. Viitattu 19.3.2020.
22. ↑  Kilpailuviranomainen hyväksyi Sanoman ja Alman yrityskaupan *Yle Uutiset*.  19.3.2020. Viitattu 19.3.2020.
23. ↑  Alma Media ostaa Otavalta muun muassa Ampparit ja Nettiauton *Iltalehti*.  5.3.2021. Viitattu 24.10.2021.
24. ↑  Etua siirtyy kokonaisuudessaan Alma Median omistukseen *Etua.fi*.  30.4.2021.  Arkistoitu 18.2.2022. Viitattu 18.2.2022.
25. ↑  Liiketoiminta-alueet, Alma Media
26. 1 2 3  Liiketoiminta-alueet *almamedia.fi*. Alma Media Oyj. Viitattu 29.12.2016.

Aiheesta muualla
----------------

* Alma Media

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Alma Media Oyj |
| --- |
|  |
| Alma Career | 
* Jobs.cz
* Prace.cz
* CVOnline
* Profesia.sk
* MojPosao.net
* MojPosao.ba
* Jobly

 |
|  |
| Alma Consumer | 
* Iltalehti
* Ampparit.com
* Autojerry.fi
* Autotalli.com
* Gofinland
* Etua.fi
* Etuovi.com
* Katsastushinnat.fi
* Konepörssi
* Kotikokki.net
* NettiX
* OviPro
* Rantapallo.fi
* Telkku.com
* Urakkamaailma.fi
* Vuokraovi.com

 |
|  |
| Alma Talent | 
* Arvopaperi
* Kauppalehti
* Mediuutiset
* Mikrobitti
* SM Mega
* Talouselämä
* Tekniikka&Talous
* Tivi
* Uusi Suomi

 |

 |